Tre unge mænd på henholdsvis 19, 20 og 26 år kom lørdag eftermiddag i havsnød, da de badede ved Saltum Strand. Her flød de rundt på en luftmadras, og pludselig var de kommet så langt ud, at de havde svært ved at komme ind igen. Det bemærkede man på landjord, og en af strandgæsterne ringede 112. På få minutter blev en redningshelikopter alarmeret, to ambulancer blev tilkaldt, en lægeambulance stod stand-by, mens redningsstationerne i Thorup Strand og Hirtshals blev bedt om at sejle mod Saltum, ligesom politiet naturligvis satte blink på bilen og tog afsted. Man frygtede for de tre unge mænds liv, ikke mindst da der er i dag fralandsvind på vestkysten, hvilket betyder, at man meget hurtigt kommer længere ud på havet, end man formentlig tror. Bare 15 minutter senere kunne hele redningsaktionen heldigvis sættes i bero, for de tre på luftmadrassen var kommet ind på stranden igen. Og det var sket ved egen hjælp. Vagtchef hos Nordjyllands Politi oplyser lørdag aften, at man glæder sig over den lykkelige udgang på situationen, og sagen nu er lukket hos politiet.

Opsummering:
Det store beredskab blev sat i gang lørdag eftermiddag, da man frygtede for tre unge mænds liv på stranden ved Saltum.